Del 19 al 27 d'octubre, volem donar a conèixer la producció i l'alimentació bio amb un programa d'activitats per tot Catalunya organitzades per les mateixes persones i entitats del sector
Des del Departament d'Agricultura, Ramaderia, Pesca i Alimentació volem impulsar el sector de la producció i l'alimentació ecològiques, per promocionar un estil de vida saludable entre els ciutadans.
En un món on cada cop més es demostra la relació entre menjar bé i tenir una bona salut, el govern dedica els seus esforços en fomentar pràctiques ecològiques, per tal que els aliments saludables arribin a tothom.
Igualment, està demostrat que el sistema de producció ecològic comporta tota una sèrie de beneficis ambientals que repercuteixen en un bon estat del nostre medi rural, al mateix temps que ofereix a la nostra pagesia i agroindústria unes interessants oportunitats i perspectives econòmiques.
Del 19 al 27 d'octubre, Catalunya celebra la seva Setmana Bio per l'alimentació ecològica, que vol donar a conèixer la producció i l'alimentació ecològiques entre la població.
Al llarg d'aquests dies hi haurà un interessant programa d'activitats per tot Catalunya, activitats ben variades que han estat organitzades per les pròpies persones i entitats del sector (productors, administracions locals, biblioteques, restaurants, minoristes, grans superfícies...), que aprofiten aquesta iniciativa per promocionar i donar a conèixer el concepte bio entre la població catalana.
Hi haurà cinc famílies d'activitats: visites a operadors ecològics, activitats comercials, activitats divulgatives, activitats gastronòmiques i a activitats dins de la Setmana Bio a l'escola.
Pel que fa a la visita a operadors ecològics, pagesos, ramaders i elaboradors de productes ecològics obren les portes de les seves explotacions per donar a conèixer in situ la seva feina i què són i com s'obtenen els productes que produeixen.
A l'apartat d'activitats comercials, els comerços i botigues d'alimentació oferiran activitats relacionades amb els productes ecològics, com ara presentacions, promocions o tastos.
Les activitats divulgatives, d'altra banda, agrupen propostes orientades a informar els consumidors sobre el sistema de producció ecològic i la qualitat d'aquest tipus d'aliments.
Es tracta de tallers, jornades i espais dedicats a la producció ecològica dins les biblioteques.
A la família dedicada a la gastronomia i la restauració, es faran tallers de cuina o showcookings i també hi participaran restaurants, on es podran tastar els productes.
Finalment, els centres educatius també realitzaran activitats relacionades amb l'alimentació ecològica i local, orientades tant al seu alumnat com al conjunt de la seva comunitat educativa.
Aquestes activitats conformen la Setmana Bio a l'escola.
Entre els anys 1995 i 2018, la superfície certificada en producció ecològica s'ha multiplicat per 42 i ha passat de les 5.000 a les 210.000 ha.
Un dels actes destacats de la Setmana Bio a l'escola és el lliurament del Premi Escola, Agricultura i Alimentació Ecològica, creat pels Departaments d'Agricultura, Ensenyament i Territori, i l'Associació Vida Sana.
Són uns guardons que serveixen per reconèixer i incentivar la realització de projectes i línies de treball dels centres educatius de Catalunya destinats a promoure el coneixement de l'agricultura i l'alimentació ecològiques i especialment dels seus valors socials, econòmics i ambientals
La participació en la Setmana Bio a l'escola la pot fer qualsevol centre educatiu que tingui interès a organitzar alguna activitat durant aquesta setmana amb aquests objectius.
Poden ser centres d'educació infantil, primària, secundària, batxillerat, educació professional, educació especial o llars d'infants.
També ho poden fer les entitats relacionades amb la comunitat educativa, com les AMPA, biblioteques o entitats locals.
Les activitats han de fer reflexionar als infants i als joves sobre els diferents models de producció agrària i de consum alimentari, així com les seves implicacions socials i ambientals, i també poden involucrar les famílies i el mateix professorat i personal dels centres.
En el darrer quart de segle, el sector ecològic ha mantingut una trajectòria sempre creixent.
Segons dades del CCPAE, entre els anys 1995 i 2018, la superfície certificada en producció ecològica s'ha multiplicat per 42 i ha passat de les 5.000 a les 210.000 ha. En aquest mateix període, el nombre d'operadors de productes ecològics ha passat de 236 a 3.859.
Les dades i els resultats del CCPAE corresponents a l'any 2018 també confirmen aquesta tendència positiva, amb un creixement d'un 20% de les facturacions de productes agraris ecològics l'any 2017 (darrer exercici econòmic comptabilitzat) respecte de l'any anterior, que arriben als 584 M€.
Durant l'any 2018, els operadors inscrits també s'han incrementat un 8,92% respecte de l'any anterior, fins als 3.859.
Per tipus d'activitats, els operadors que més van créixer van ser els comercialitzadors (21,8%), seguits pels importadors (12,24%), els productors vegetals (9,37%) i els elaboradors (8,41%, incloent-hi els minoristes).
En relació amb la superfície de producció ecològica, l'any 2018 va créixer un 5,02% envers l'any anterior, amb més de 210.818 hectàrees.
Dues terceres parts d'aquesta superfície són prats, pastures i farratges dedicats a l'alimentació del bestiar de producció ecològica.